Toyota Gazoo Racing se Dakar-spanne bekendVan links Tom Colsoul (België) en Bernhard Ten Brinke (Nederland) Foto: Verskaf Nasser Al-Attiyah en Mathieu Baumel het in 2019 die Dakar-tydren gewen in hul Suid-Afrikaanse Toyota Hilux. In 2020 sal Nasser en Mathieu hul titel wil verdedig. Met dié oorwinning het Toyota Gazoo Racing South Africa duidelik die Japannese se aandag. Daar sal vier Suid-Afrikaans ontwikkelde Toyota Hilux-tydrenbakkies deelneem. Giniel de Villiers kry navigator Alex Haro, Bernhard ten Brinke span saam met navigator Tom Colsoul en die vierde bakkie word deur Fernando Alonso en navigator Marc Coma gejaag. Sedert 2012 neem die span deel aan die Dakar-tydren as Toyota Gazoo Racing South Africa. Die span se eerste algehele oorwinning was vroeër vanjaar met Nasser. Sedert 2012 is die span se beste algehele resultate soos volg: 2012 – 3de 2013 – 2de 2014 – 4de 2015 – 2de 2016 – 3de 2017 – 5de 2018 – 2de Van links Tom Colsoul (België) en Bernhard ten Brinke (Nederland) Foto: Verskaf Dis ŉ mengsel van ervare tydrenjaers saam met nuwe bloed in dié soort motorsport. Giniel het al die Dakar gewen, asook vier keer die Marokko-tydren. Bernhard het ook al die Marokko-tydren gewen. Fernando Alonso is nuwe bloed. Hy het twee Le Mans 24 Hours-uithourenne agter sy naam, is die huidige FIA World Endurance Championship-titelhouer met Toyota Gazoo Racing, twee keer Formule-wêreldkampioen en het ook al die 24 Hours of Daytona gewen. Sy doel is om nou in elke moontlike motorsport-dissipline deel te neem en sy vaardighede te verbeter. Langs hom sit Marc – hy self is ŉ Spaanse resieslegende met ses FIM Cross Country-wêreldkampioenskapseges en vyf Dakar-tydren-oorwinnings in die motorfietsklas agter sy naam. Albei Spanjaarde oefen al van Augustus hard in van die haglikste toestande en terreine oor Europa, Afrika en die Midde-Ooste. Tot dusver het dié spanlede al dubbel hul oefening-kilometer-mylpaal gehaal – bewys van hul vasberadenheid om te wen. Mathieu Baumel (Frankryk) en Nasser Al-Attiyah (Qatar). Foto: Verskaf Al vier spanne sal in die jongste weergawe van die Toyota Hilux deelneem. Dié Hilux word in Suid-Afrika ontwikkel en gebou. Die 2020-weergawe van die wêreldberoemde tydren skuif die aksie slegs Saoedi-Arabië toe. Spanne spring weg uit Jeddah op 5 Januarie en jaag noord voordat hulle suidoos draai om in Riaad te rus. Die tweede helfte van die tydren gaan deur Rub’al Khali, bekend as die “Empty Quarter”, die wêreld se grootste aaneenlopende sandwoestyn, voordat hulle in Al-Qiddiya op 17 Januarie oor die eindstreep gaan.